Tanskan pitkäaikainen ulkoministeri Uffe Ellemann-Jensen kehottaa Suomea nopeaan toimintaan.

Jos Suomi päättäisi jättää Nato-jäsenhakemuksen, puolustusliitto ottaisi sen Tanskan entisen ulkoministerin Uffe Ellemann-Jensenin mukaan myönteisesti vastaan.

– Juuri nyt ovi sekä Suomelle että Ruotsille on varmasti avoinna. Maiden toivotaan valitsevan liittoutumisen ja sen ajatellaan olevan oikea signaali Venäjän presidentti Vladimir Putinille, hän sanoo Verkkouutisille.

– Tämä ei suinkaan tarkoita, että ovi pysyisi aina auki.

Kotimaisessa Nato-keskustelussa toistuu usein ajatus, että Suomen ja Ruotsin on päätettävä mahdollisesta jäsenyydestään käsi kädessä. Ellemann-Jensen kehottaa Suomea tekemään omat ratkaisunsa Ruotsista riippumatta.

– Kun Suomi ilmaisee haluavansa Natoon, Ruotsi seuraa kyllä perässä. Se olisi mielestäni oikea marssijärjestys.

”Korkea puolustusvalmius”

Hän kertoo pitävänsä Suomen Nato-jäsenyyttä erityisen toivottavana osin itsekkäistäkin syistä – tanskalaisena. Suomella on hänen mukaansa poikkeuksellisen korkea puolustusvalmius, joka edistäisi Naton puitteissa Itämeren turvallisuuspoliittisen tilanteen vakautta.

– Jo pelkästään tapa, jolla toteutatte puolustustanne, olisi Natolle arvokas. Sotilaanne sopisivat puolustusliiton rakenteisiin erittäin hyvin. Myös suomalaisella näkemyksellä ja kokemuksella olisi suuri merkitys, ei vähiten historianne ja maantieteellisen sijaintinne vuoksi.

Hän muistuttaa, että puolustukseensa panostavalla pienellä maalla voi olla Natossa paljon kokoaan suurempi painoarvo. Esimerkkinä Ellemann-Jensen mainitsee Viron. Maa on osallistunut aktiivisesti kansainvälisiin kriisinhallintaoperaatioihin, käyttää puolustukseen yli kaksi prosenttia bruttokansantuotteestaan ja on profiloitunut kyberpuolustuksen edelläkävijänä. Siksi sen näkemyksiä arvostetaan korkealle ja kuunnellaan tarkasti.

”Merkittävä tieto”

Pohjoismaisen puolustusyhteistyön vireytymistä Ellemann-Jensen pitää hyvin tervetulleena. Se ei hänen mielestään kuitenkaan tarjoa realistista vaihtoehtoa Nato-jäsenyydelle.

– Pohjoismainen ilmavalvontaharjoitus Islannissa on tuore ja konkreettinen osoitus siitä, että yhteistyö toimii käytännössä ja sitä kannattaa syventää. Monin verroin tehokkaampi olisi kuitenkin sellainen malli, jossa Pohjoismaat yhdessä Baltian maiden kanssa operoisivat Naton sateenvarjon alla.

Suomessa käytävästä keskustelusta ja mielipideilmaston viimeaikaisista muutoksista hän on ilmeisen hyvin informoitu. Mieleen on jäänyt Verkkouutisten mielipidekysely, joka osoitti kansan valmiutta seurata valtiojohdon aloitetta.

– Se, että kyselyn mukaan selvä enemmistö suomalaisista ilmoittaa kannattavansa Nato-jäsenyyttä siinä tapauksessa, että valtiojohto sitä esittäisi, on merkittävä tieto.

TOIMITTAJA: HEIKKI HAKALA